**K.W. Bruun Import bliver dansk importør af Fiat, Alfa Romeo, Jeep og Fiat Professional**

**K.W. Bruun Import bliver Stellantis' primære partner på det danske marked og overtager importen af Fiat, Alfa Romeo, Jeep og Fiat Professional i Danmark.
Der afventes Konkurrence- og Forbrugerstyrelsens godkendelse af opkøbet, og først herefter vil den endelige overdragelse finde sted.**

Aftalen kommer i forlængelse af fusionen mellem bilproducenterne PSA Groupe og FCA Group, der trådte i kraft i starten af 2021 og dannede Stellantis, som dermed blev verdens fjerdestørste bilproducent. Ud over at have ansvaret for importen af Peugeot, Citroën, DS og Opel mærkerne, vil K.W. Bruun Import efter overtagelsen stå for importen af i alt syv Stellantis-brands i Danmark.

”Den nye aftale med Stellantis er en naturlig udvidelse af et langt og frugtbart samarbejde, der daterer helt tilbage til starten 1950´erne, hvor K.W. Bruun Import påbegyndte importen af Peugeot. Stellantis er en af verdens ledende bilproducenter med en stor satsning på elektrificering og udvikling af bæredygtig mobilitet, og jeg er ikke i tvivl om, at det udvidede partnerskab mellem Stellantis og K.W. Bruun Import vil blive en gevinst for begge parter”, fortæller koncerndirektør for K.W. Bruun Import, Kenneth Hansen og fortsætter: ”Fiat, Alfa Romeo, Jeep og Fiat Professional er spændende mærker med et stort potentiale, som vil bidrage yderligere til vores brede modelportefølje i Danmark og styrke vores vækststrategi”.

Valget af K.W. Bruun Import til at varetage ansvaret for salget af person- og varebiler for Fiat, Alfa Romeo og Jeep på det danske marked er en anerkendelse af koncernens resultater og samtidig et udtryk for, at man hos Stellantis anser K. W. Bruun Import for at besidde netop de kompetencer, der skal til for at øge FCA-mærkernes vækst og understøtte Stellantis´ strategi.

”Dette er endnu et vigtigt skridt i udviklingen af Stellantis´ forretningsstrategi, som vil gøre vores salgssetup i Danmark mere agilt, effektivt og dermed mere konkurrencedygtigt, samtidig med at kunderne altid er i centrum. K.W. Bruun Import er allerede en meget vigtig forretningspartner for Stellantis i Danmark, og med denne kontrakt bliver de en endnu stærkere partner for Stellantis på det danske marked. Vi er overbeviste om, at vores brands vil præstere endnu bedre i landet med dette nye setup" siger Philippe Narbeburu, Senior Vice President European Markets (ekskl. G5) hos Stellantis.

Fiat, Alfa Romeo, Jeep og Fiat Professional er ikoniske mærker, der komplementerer K.W. Bruun Imports allerede brede modelportefølje. Alle disse mærker vil drage fordel af

Stellantis-gruppens betydelige investering i ny teknologi, og der vil i nær fremtid være spændende nye modeller på vej.

”Stellantis og K.W. Bruun Import deler samme vision om at styrke relationen til vores kunder via en fortsat udvikling af den digitale kunderejse samt et stærkt og bæredygtigt forhandlernet, der er repræsenteret lokalt i hele landet”, forklarer Kenneth Hansen og understreger: ”Vi glæder os rigtig meget til at byde Fiat, Alfa Romeo, Jeep og Fiat Professional velkommen. Det er alle mærker med en stolt og imponerende historie, som vil være et perfekt match med det engagement og passion for biler, der har karakteriseret K.W. Bruun Import siden 1914”.

**Om**

**K.W. Bruun & Co**

K.W. Bruun & Co er en familiefondsejet Koncern med rødder tilbage til 1914, hvor stifter K.W. Bruun solgte de allerførste biler. I dag er vi en af Nordens største bilimportører med bil- og reservedelsimport af bilmærkerne Peugeot, Citroën, DS, Opel og Mitsubishi i Danmark og Sverige. Koncernens fokusområder er bilimport, digital innovation og investering.
Koncernen beskæftiger ca. 500 dygtige og ambitiøse medarbejdere, der med en agil forretningstilgang, indsigt, ordentlighed og godt købmandskab skaber forudsætningen for vores succes og samtidig er med til at skrive historien om K.W. Bruun & Co videre. [www.kwbruun.com](http://www.kwbruun.com)

**Stellantis**

Stellantis er en af verdens førende bilproducenter og en mobilitetsudbyder, der har en klar vision som pejlemærke: at tilbyde unikke, tilgængelige og pålidelige mobilitetsløsninger. Ud over koncernens rige arv og brede geografiske tilstedeværelse ligger dens største styrker i dens bæredygtige performance, store erfaring og de vidtfavnende talenter hos medarbejdere, der arbejder over hele kloden. Stellantis vil udnytte sin brede og ikoniske mærkeportefølje, som blev grundlagt af visionære mennesker, som tilførte mærkerne passion og en konkurrenceånd, der taler til både medarbejdere og kunder. Stellantis stræber efter at blive den bedste, ikke den største, og samtidig skabe merværdi for alle interessenter såvel som de samfund, hvori det opererer. www.stellantis.com

***Kontakt:***

**K.W.Bruun Import**

Hanne Langsig Sørensen, Head of Group PR, +45 21725172 / hbs@kwbruun.dk

**STELLANTIS**

Rune Melander +45 43228800 / rune.melander@stellantis.com